《行香子》
明代·马洪

红遍樱桃，绿遍芭蕉，锁窗深、春思无聊。双飞燕懒，百啭莺娇。

正漏声迟，帘影静，篆香飘。

惜月前宵，病酒今朝，有谁知、臂玉微销。封题锦字，寄与兰翘。

恨树重重，云渺渺，水迢迢。

作者简介：浙江仁和人，字浩澜。布衣。工诗，尤工词调。有《花影集》，自谓四十余年，仅得百篇。又有《和曹尧宾游仙诗》百首，一时盛传之。